**Beszámoló a 2023. évi férfimissziói szolgálatról**

Az év elején megkerestem a férfikörök vezetőit, hogy milyen lehetőségek lennének az év során. Több gyülekezetben is voltam. Pápán, Bőnyön, Lébényben, ahol alkalomtól függően a férfimisszió fontosságáról beszéltem.

Ebben az évben is folytatódott a lelki túrák sorozata. Zircen került erre sor, ami Bakonyszentlászló filiája. Ennek során a református imaházban Nagy Gábor súri lelkész tartott nyitó áhítatot. Utána jómagam tartottam előadást a mások az önmagunk és az Isten általi megismerés fontosságáról a Johari-féle személyiség reflexió alapján.

Élénk beszélgetés alakult ki, amelyben a résztvevők elmondták hitre jutásuk körülményeit. Ezután került sor az ún. lelki túrára, amelynek során a közeli Bakonyban vándoroltunk kettes csoportokban, lehetőleg olyanok, akik nem ismerték egymást és ennek során a Szentlélek működése megtapasztalásának körülményeiről volt beszélgetés.

Az Országos Férfimissziói Nap szeptember 16-án volt ismét Várpalotán ahol egy kisebb de jól működő férfikör van. A mintegy 50 résztvevő előtt Polgárdi Sándor esperes nyitó áhítata után Zsednainé Józsefné helyi lelkésznő köszöntötte a gyülekezetet. A templomban gitáros énekkel közreműködött Cseh Sándor missziói munkás.

A fő előadást Dr. Birkás Antal egyetemi docens /KGRE/ tartotta Állam-Egyház-Identitás címmel. A nagyívű előadás a történelmi visszatekintés után rámutatott arra, hogy milyen fontos a keresztény tanítás és a keresztény személyek szerepe a társadalomban. Enélkül az emberek könnyel elveszítik a tartásukat és értékítéletüket.

A második előadást Kovács Viktor az EHE frissen megválasztott egyetemi lelkésze tartotta: Keresztény férfi identitással Jézus nyomában. Ebben tulajdonképpen arra világított rá, hogy a azok a keresztény tulajdonságok amelyeket a férfiak magukénak tartanak nem feltétlenül férfi specifikusak. Ez azt jelenti, hogy a hitben a két nemnek nem versenyezni kell, hanem egymást támogatni. A férfi hit a szerepvállalás és a feladat elvégzés által visszaigazolása által erősödik.

A harmadik előadást Cseh Sándor a györkönyi Iszákosmentő Misszió munkatársa tartotta, aki saját életén és a rábízottak életén keresztül mutatta be Isten szabadító erejét az alkoholizmusból. Kitért édesapja id. Cseh Sándor Kárpátalján végzett missziói szolgálatára is. Ehhez az előadáshoz is sok hozzászólás volt. Ezután evangéliumi énekeket adott elő gitárkísérettel és tanitott is be a jelenlevőknek.

A nap ebéd után Férfi Fórummal, majd a szokásos Petanque versennyel folytatódott .

Többször konzultáltam a plántált Győrújfalui gyülekezet lelkészével, erről jelentést is írtam.

Cikket írtam az Evangélikus Magazinba az Országos Férfi Napról .

Kezeltem a férfimisszió Facebook-oldalát.

*Koháry Ferenc férfi referens*

Győr, 2023. január 20.